ToekomsVenster: Gebed het 'n kragtige uitwerking | Maroela Media
Die gebed van 'n gelowige het 'n kragtige uitwerking. Elia was 'n mens net soos ons. Hy het ernstig gebid dat dit nie moet reën nie, en in die land het dit drie jaar en ses maande lank nie gereën nie. Toe het hy weer gebid, en die hemel het reën gegee en die aarde het sy oes gelewer. – Jak.5: 16b-18
Gebed is 'n sentrale tema in Jakobus se denke. Oudergewoonte trek hy 'n gepaste voorbeeld of twee na vore om sy saak te versterk. Ons is bekend met die merkwaardige optrede van Elia voor die volk van die Here maar hulle is diep in vertwyfeling en nie meer seker dat die Here is wie Hy sê Hy is nie.
Omring van Baal en ander profete het Elia nie gehuiwer om God vir 'n wonderwerk te vertrou nie. Sy vrymoedigheid en geloofsverankerdheid waarmee hy bid is opvallend. Ons lees dat hy droogte aankondig en ewe kordaat stel dat dit eers weer sal reën as hy so sê.
Elia weet wie hy is, waarvoor die Here hom roep en bemagtig. Hy ken die Here as 'n waarmaker van sy Woord. Gebed doen wat ander dinge nie kan doen nie. Gebed is die wyse waarop God besluit het om te werk in omstandighede en lewens. Gebed is geloofsvertroue in God. Dis 'n bevestiging van sy beloftes en 'n verklaring van 'n mens se afhanklikheid. Gebed komplimenteer God. Dis bewondering en bevestiging. Gebed is hartstaal. Dis vertroue.
Moenie huiwer om te bid nie. Elia was immers 'n mens net soos ons. Daarmee bring die skrywer dit wat in Elia se lewe gebeur het binne bereik van elke gelowige. Wanneer gewone gelowiges bid gebeur dinge. Ons kan stellig verklaar dat die wêreld sal verander as gelowiges, gewone gelowiges bid.